Návrh NARIADENIE EURÓPSKEHO PARLAMENTU A RADY, ktorým sa mení nariadenie (EÚ, EURATOM) č. 966/2012 o rozpočtových pravidlách, ktoré sa vzťahujú na všeobecný rozpočet Únie, a zrušení nariadenia Rady (ES, Euratom) č. 1605/2002 /* COM/2013/0639 final - 2013/0313 (COD) */





DÔVODOVÁ SPRÁVA 1. KONTEXT NÁVRHU V rámci rokovaní o nariadení o rozpočtových pravidlách sa Európsky parlament, Rada a Komisia dohodli na revízii nariadenia o rozpočtových pravidlách, aby sa mohli zohľadniť výsledky rokovaní o viacročnom finančnom rámci na roky 2014 – 2020. Pri prijímaní nového nariadenia o rozpočtových pravidlách sa k nemu preto pripojilo toto spoločné vyhlásenie Európskeho parlamentu, Rady a Komisie: „Európsky parlament, Rada a Komisia súhlasia s revíziou nariadenia o rozpočtových pravidlách, aby sa mohli zapracovať nevyhnutné zmeny a doplnenia, ktoré vyplynuli z výsledkov rokovaní o viacročnom finančnom rámci na roky 2014 – 2020, vrátane týchto tém: – pravidlá prenosu pre rezervu na núdzovú pomoc a projekty financované v rámci nástroja Spájame Európu, – prenesenie nevyužitých rozpočtových prostriedkov a rozpočtového zostatku, ako aj súvisiaci návrh na ich zahrnutie do rezervy na platobné a viazané rozpočtové prostriedky, – možné zahrnutie Európskeho rozvojového fondu do rozpočtu Únie, – nakladanie s finančnými prostriedkami plynúcimi z dohôd o boji proti nezákonnému obchodovaniu s tabakovými výrobkami.". Dňa 27. júna 2013 bola dosiahnutá politická dohoda medzi Parlamentom, predsedníctvom Rady a Komisiou o balíku týkajúcom sa viacročného finančného rámca na roky 2014 – 2020 (VFR) a návrhu nariadenia Európskeho parlamentu a Rady o zriadení nástroja „Spájame Európu“ (ďalej tiež „CEF“). Návrhom sa mení článok 13 nariadenia o rozpočtových pravidlách s cieľom zahrnúť pravidlá prenosu pre rezervu na núdzovú pomoc a pre projekty financované v rámci nástroja „Spájame Európu“. V návrhu nariadenia Rady, ktorým sa ustanovuje viacročný finančný rámec na roky 2014 – 2020 (ďalej len „nariadenie o VFR“), sa zavádzajú nové formy flexibility, pokiaľ ide o nepoužité viazané a platobné rozpočtové prostriedky. Budú sa realizovať prostredníctvom technických úprav VFR, ako sa stanovuje v návrhu nariadenia o VFR, a budú mobilizované v rámci rozpočtového postupu podľa článku 314 Zmluvy o fungovaní Európskej únie. Preto nie sú v súvislosti s týmito možnosťami flexibility potrebné žiadne ďalšie úpravy NRP. Pokiaľ ide o Európsky rozvojový fond (ERF), a ako poznamenala Európska rada 8. februára 2013, Komisia má v úmysle navrhnúť začlenenie ERF do rozpočtu od roku 2021. Pokiaľ ide o nakladanie s finančnými prostriedkami plynúcimi z dohôd o boji proti nezákonnému obchodovaniu s tabakovými výrobkami, nebola v kontexte viacročného finančného rámca na roky 2014 – 2020 dosiahnutá žiadna ďalšia dohoda. Komisia bude preto pokračovať vo vykonávaní týchto dohôd a navrhne, ako to urobila v prípade návrhu programu Hercule III, zodpovedajúce finančné prostriedky potrebné na boj EÚ proti pašovaniu a falšovaniu cigariet, ktorý bude dopĺňať úsilie členských štátov v tejto oblasti. 2. VÝSLEDKY KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU Keďže tento návrh len implementuje výsledky rokovaní o viacročnom finančnom rámci na roky 2014 – 2020 a jeho rozsah je veľmi obmedzený, neuskutočnili sa žiadne verejné konzultácie. 3. PRÁVNE PRVKY NÁVRHU V článku 9 ods. 2 nariadenia o VFR sa stanovuje, že ročná suma rezervy na núdzovú pomoc je stanovená na 280 miliónov EUR (v cenách roku 2011) a možno ju čerpať do roku n + 1 v súlade s nariadením o rozpočtových pravidlách. Do všeobecného rozpočtu Európskej únie sa zahrnie ako rezerva. Časť ročnej sumy pochádzajúcej z predchádzajúcich rokov sa čerpá ako prvá. Časť ročnej sumy z roku n, ktorá sa nepoužije v roku n + 1, prepadne. To si vyžaduje dve zmeny v článku 13 nariadenia o rozpočtových pravidlách (ďalej len „NRP“): doplnenie rezervy na núdzovú pomoc do článku 13 ods. 2 NRP a výnimky do článku 13 ods. 6 NRP, keďže zodpovedajúce rozpočtové prostriedky sú v rozpočte zahrnuté do hlavy 40 (rezervy) ako rezerva. Pokiaľ ide o pravidlo prenosu v prípade projektov financovaných v rámci nástroja „Spájame Európu“ (CEF), Komisia už v dôvodovej správe k návrhu nariadenia Rady, ktorým sa ustanovuje viacročný finančný rámec na roky 2014 – 2020, navrhla úpravu nariadenia o rozpočtových pravidlách tak, aby sa umožnil prenos viazaných rozpočtových prostriedkov do roku n + 1[1]. Vzhľadom na svoju povahu si tieto infraštruktúrne projekty budú v mnohých prípadoch vyžadovať komplexné postupy zadávania zákaziek. Za týchto okolností môžu aj krátke omeškania spôsobiť stratu ročných viazaných rozpočtových prostriedkov a oslabiť životaschopnosť týchto projektov, a tak aj politické odhodlanie Únie modernizovať dopravné, energetické a telekomunikačné siete a infraštruktúru. V článku 19 schváleného kompromisného textu o CEF sa uvádza, že: „Rozpočtové prostriedky nevyužité do konca rozpočtové roka, pre ktorý boli určené, sa prenesú v súlade s nariadením (EÚ) č. XXXX/2012 [nové nariadenie o rozpočtových pravidlách].“ Súčasné znenie NRP by neumožňovalo prenos viazaných rozpočtových prostriedkov do roku n + 1, a preto je potrebné upraviť NRP, keďže ide o výnimku zo zásady ročnej platnosti. Preto je takisto potrebné zmeniť článok 13 ods. 2 nariadenia o rozpočtových pravidlách tak, aby v prípade projektov financovaných v rámci CEF umožňoval automatický prenos viazaných rozpočtových prostriedkov nepoužitých na konci rozpočtového roka do nasledujúceho rozpočtového roka. 2013/0313 (COD) Návrh NARIADENIE EURÓPSKEHO PARLAMENTU A RADY, ktorým sa mení nariadenie (EÚ, EURATOM) č. 966/2012 o rozpočtových pravidlách, ktoré sa vzťahujú na všeobecný rozpočet Únie, a zrušení nariadenia Rady (ES, Euratom) č. 1605/2002 EURÓPSKY PARLAMENT A RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 322, v spojení so Zmluvou o založení Európskeho spoločenstva pre atómovú energiu, a najmä jej článkom 106a, so zreteľom na návrh Európskej komisie, po postúpení návrhu legislatívneho aktu národným parlamentom, so zreteľom na stanovisko Dvora audítorov[2], konajúc v súlade s riadnym legislatívnym postupom[3], keďže: (1) Nariadenie Európskeho parlamentu a Rady (EÚ, EURATOM) č. 966/2012[4] bolo prijaté 25. októbra 2012 a bolo k nemu pripojené spoločné vyhlásenie Európskeho parlamentu, Rady a Komisie, v ktorom súhlasili s revíziou nariadenia o rozpočtových pravidlách, aby sa mohli zohľadniť výsledky rokovaní o viacročnom finančnom rámci na roky 2014 – 2020. (2) Vzhľadom na politickú dohodu o viacročnom finančnom rámci na roky 2014 – 2020 a o zriadení nástroja „Spájame Európu“ a v súlade so spoločným vyhlásením je potrebné zmeniť nariadenie (EÚ, EURATOM) č. 966/2012, aby sa doň mohli zahrnúť pravidlá prenosu pre rezervu na núdzovú pomoc a pre projekty financované v rámci nástroja „Spájame Európu“. (3) Pokiaľ ide o rezervu na núdzovú pomoc, príslušné rozpočtové prostriedky sa zahŕňajú do hlavy „Rezervy“ rozpočtu. Nariadenie (EÚ, EURATOM) č. 966/2012 je preto potrebné zmeniť, aby sa ustanovil prenos rozpočtových prostriedkov uložených do rezervy, ktoré sa nepoužijú v roku n, do roku n + 1. (4) Vzhľadom na svoju povahu si budú projekty v rámci nástroja „Spájame Európu“ v mnohých prípadoch vyžadovať komplexné postupy zadávania zákaziek. Za týchto okolností môžu aj krátke omeškania spôsobiť stratu ročných viazaných rozpočtových prostriedkov a oslabiť životaschopnosť týchto projektov, a tak aj politické odhodlanie Únie modernizovať dopravné, energetické a telekomunikačné siete a infraštruktúru. Aby sa predišlo tejto situácii, malo by nariadenie (EÚ, EURATOM) č. 966/2012 umožňovať v prípade projektov financovaných v rámci nástroja „Spájame Európu“ automatický prenos viazaných rozpočtových prostriedkov nepoužitých na konci rozpočtového roka do nasledujúceho rozpočtového roka. PRIJALI TOTO NARIADENIE: Článok 1 Zmeny nariadenia (EÚ, EURATOM) č. 966/2012 Článok 13 nariadenia (EÚ, EURATOM) č. 966/2012 sa mení takto: 1. V odseku 2 sa dopĺňajú tieto písmená c) a d): „c) sumy zodpovedajúce viazaným rozpočtovým prostriedkom pre rezervu na núdzovú pomoc; d) sumy zodpovedajúce viazaným rozpočtovým prostriedkom pre projekty financované v rámci nástroja „Spájame Európu.“. 2. V odseku 2 sa dopĺňa tento druhý pododsek: „Sumy uvedené v písmenách c) a d) prvého pododseku možno preniesť len do nasledujúceho rozpočtového roka.“ 3. Odsek 6 sa nahrádza takto: „6. Bez toho, aby bol dotknutý článok 13 ods. 2 písm. c) a článok 14, rozpočtové prostriedky uložené do rezervy a rozpočtové prostriedky na výdavky na zamestnancov sa nemôžu prenášať. Na účely tohto článku zahŕňajú výdavky na zamestnancov platy a príspevky pre členov a zamestnancov inštitúcií, na ktoré sa vzťahuje služobný poriadok.“ Článok 2 Nadobudnutie účinnosti Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie. Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli Za Európsky parlament Za Radu predseda predseda [1] KOM(2011) 398 v konečnom znení, bod 1.2.2 [2] Ú. v. EÚ C [3] Stanovisko Európskeho parlamentu z XXXX a rozhodnutie Rady z XXX. [4] Nariadenie Európskeho parlamentu a Rady (EÚ, EURATOM) č. 966/2012 z 25. októbra 2012 o rozpočtových pravidlách, ktoré sa vzťahujú na všeobecný rozpočet Únie, a zrušení nariadenia Rady (ES, Euratom) č. 1605/2002 (Ú. v. EÚ L 298, 26.10.2012, s. 1).